C 61/27

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 61/10)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„Cerise des coteaux du Ventoux“

ES Nr. PGI-FR-02446 – 2019 1 3

SKVN ( )SGN (X)

1. Pavadinimas (-ai)

„Cerise des coteaux du Ventoux“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Cerise des coteaux du Ventoux“ yra iš Prunus Avium L., Prunus Cerasus L. arba jų hibridų gautų veislių (kultūrinių veislių) išaugintos raudonos valgomosios vyšnios, skirtos vartoti šviežios ir pasižyminčios toliau nurodytomis savybėmis.

— Mažiausias dydis – 24 mm. Leidžiamas 5 proc. mažesnių kaip 24 mm vaisių skaičiaus ant padėklo nuokrypis, tačiau visi vaisiai turi būti ne mažesni kaip 22 mm.

— Geriausias sunokimo laipsnis nustatomas pagal tris spalvų intervalus ir mažiausią cukraus kiekį derliuje, atsižvelgiant į veisles. Veislės ‘Hâtif Burlat’, ‘Summit’ ‘Belge’, ‘Van’, ‘Géant d’Hedelfingen’ ‘Folfer’ Spalva (pagal CTIFL kodą) 3–4 4–5 5–6 Mažiausias cukraus kiekis 11,5 laipsnio pagal Brikso skalę 12,5 laipsnio pagal Brikso skalę 15 laipsnių pagal Brikso skalę

— Tos pačios veislės vyšnių pakuotėje turi būti vienodos spalvos vyšnios.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Vyšnios auginamos, jų derlius nuskinamas, jos rūšiuojamos ir atrenkamos pagal dydį geografinėje vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

SGN žymimos vyšnios pakuojamos į pakuotes, kurių svoris turi būti ne didesnis kaip 6 kg. Pakuojant į dėžutes, padėklo, ant kurio jos dedamos, svoris gali būti didesnis, bet neviršyti 10 kg, o kiekviena dėžutė negali sverti daugiau kaip 3 kg.

3.6. Specialios produkto registruotu pavadinimu ženklinimo taisyklės

Be būtinųjų įrašų, nurodytų su maisto produktų ženklinimu ir pateikimu susijusiose taisyklėse, ženklinant tame pačiame regėjimo lauke pateikiamas registruotas produkto pavadinimas ir Europos Sąjungos SGN simbolis.

4. Glaustas geografinės vietovės apibūdinimas

Su vyšniomis „Cerise des coteaux du Ventoux“ siejama geografinė vietovė driekiasi per Vantu kalno prieškalnes nuo Veneseno grafystės lygumos vakaruose ir Liuberono masyvo pietuose Vokliūzo departamente. Ji atspindi teritorijos, kurioje auginamos ir perdirbamos vyšnios „Cerise des coteaux du Ventoux“, realijas.

Geografinė vietovė apima šias Vokliūzo departamento komunas:

Ansouis, Apt, Aubignan, Auribeau, Le Barroux, La Bastidonne, Le Beaucet, Beaumettes, Beaumont-du-Ventoux, Bédoin, Blauvac, Bonnieux, Buoux, Cabrières-d’Aigues, Cabrières-d’Avignon, Cadenet, Caromb, Carpentras, Caseneuve, Castellet, Crestet, Crillon-le-Brave, Cucuron, Entrechaux, Flassan, Fontaine-de-Vaucluse, Gargas, Gignac, Gordes, Goult, Grambois, L’Isle sur la Sorgue, Joucas, Lacoste, Lafare, Lagnes, Lauris, Lioux, Lourmarin, Malaucène, Malemort-du-Comtat, Maubec, Mazan, Ménerbes, Mérindol, Méthamis, Modène, Mormoiron, La Motte-d’Aigues, Murs, Oppède, Pernes-les-Fontaines, Pertuis, Peypin-d’Aigues, Puget, Puyvert, Robion, La Roque-Alric, La Roque-sur-Pernes, Roussillon, Rustrel, Saignon, Saint-Didier, Saint-Hippolyte-le-Graveyron, Saint-Marcellin-lès-Vaison, Saint-Martin-de-Castillon, Saint-Martin-de-la-Brasque, Saint-Pantaléon, Saint-Pierre-de-Vassols, Saint-Romain-en-Viennois, Saint-Saturnin-lès-Apt, Sannes, Saumane-de-Vaucluse, Sivergues, Suzette, Taillades, La Tour-d’Aigues, Vaison-la-Romaine, Vaugines, Venasque, Viens, Villars, Villedieu, Villelaure, Villes-sur-Auzon.

5. Ryšys su geografine vietove

Ryšys su geografine aplinka grindžiamas vyšnių „Cerise des coteaux du Ventoux“ geru vardu ir ypatinga kokybe, kurią lemia vietovės klimato sąlygos ir praktinė patirtis. Vyšnios auginamos vietovėje, kurioje raudonos valgomosios vyšnios tradiciškai auginamos jau ne vieną šimtmetį, ir tai nulėmė gerą produkto vardą. Dėl itin palankių geografinės vietovės gamtinių veiksnių vaisiai tinkamai sunoksta, o su medžių genėjimu susijusi praktinė patirtis leidžia užauginti dideles vyšnias.

Šioje auginimo vietovėje vyšnia yra tradicinis, ne vieną šimtmetį auginamas augalas (pirmieji jo svarbą šioje vietovėje atskleidžiantys rašytiniai pėdsakai siekia XVII a.). Tuo metu vyšnios iš esmės buvo auginamos šeimos poreikiams. Medžiai auginami šeimos soduose, taip pat gali būti negausiai sodinami vidury javų laukų ir šlaituose. Tai tradicinis raudonų, vadinamųjų valgomųjų, vyšnių regionas.

Su vyšniomis „Cerise des coteaux du Ventoux“ siejama geografinė vietovė apima išskirtinę aplinką, besiribojančią su Vantu kalnu ir Vokliūzo bei Liuberono kalnų, kurių aukštis svyruoja nuo 50 iki 600 m, šlaitais. Šiai vietovei turi įtakos Viduržemio jūros klimatas, kuriam būdingas didelis saulėtumas (2 760 val. per metus), ir stiprus šiaurės vėjas mistralis, kurio gūsiai silpnėja artėjant prie Vantu kalno. Vietovei taip pat būdingi dideli dienos ir nakties temperatūros skirtumai, kuriuos lemia nuo Vantu kalno viršūnės (1 912 m) atslenkanti šalto oro masė.

Ilgainiui buvo sukaupta ypatinga sodų, vadinamųjų giraičių, auginimo praktinė patirtis, leidusi palengvinti sodų auginimą (ypač genėjimą) ir suteikusi galimybę skynėjams lengviau pasiekti vaisius. Visi šie sodai kasmet genimi. Taip užtikrinamas nuolatinis derlius ir visų pirma sudaromos palankios sąlygos auginti tinkamo dydžio vyšnias.

Vyšnių derlius skinamas tik rankomis. Tai atlieka patyrę ir apmokyti skynėjai, naudodamiesi Tarpšakinio vaisių ir daržovių techninio centro (pranc. Centre technique interprofessionnel des fruits et légumes, CTIFL) parengtu vyšnių spalvų kodu. Pagal šį veislės spalvos kodą skynėjas atrenka vaisius, kuriuose cukraus ir rūgštingumo santykis yra geriausias. Iš tiesų kiekvienos naujos ar senos veislės atveju CTIFL specialistai palygino vaisių spalvą su cukraus ir rūgštingumo rodikliais. Taigi kiekvienos veislės atveju CTIFL specialistai atrinko tinkamiausią spalvą, kuri atitiko geriausią vaisiaus cukraus ir rūgštingumo santykio rodiklį.

Pirmenybė visada teikiama rūšiavimui ir dydžio nustatymui vietoje, nors XXI a. pradžioje, pradėjus naudoti specialią vyšnių dydžio nustatymo įrangą, veiklos organizavimas keletą kartų buvo pakeistas, dydžio nustatymo vietas perkėlus į bendras patalpas. Neatsižvelgiant į tai, ar dydis nustatomas rankiniu ar mechaniniu būdu, augintojų praktinė patirtis yra labai svarbi siekiant atsižvelgti į vaisių pažeidžiamumą ir išsaugoti jų kokybę. Dėl šios patirties rinkai tiekiamos iš esmės vienodo dydžio ir spalvos vaisių partijos.

Soduose auginamos vyšnių veislės, atrinktos atsižvelgiant į jų gebėjimą auginti dideles, tvirtas, ryškias ir skanias vyšnias. Visi medžiai kasmet genimi. Taip užtikrinamas nuolatinis derlius ir visų pirma sudaromos palankios sąlygos auginti didelius vaisius.

Vyšnios „Cerise des coteaux du Ventoux“ gerą vardą užsitarnavo dėl savo didelio dydžio ir dėl to, kad turguje jų galima įsigyti nuo gegužės mėn. pradžios iki liepos mėn. vidurio. Tai, kad turguje jos parduodamos ilgiau nei 2 mėnesius, visų pirma galima paaiškinti tuo, kad dėl gamtinių veiksnių sodai auga ne viename aukštyje, be to, sodinamos skirtingu metu sunokstančios veislės.

Vyšnių auginimo ekonominę svarbą atskleidžia tai, kad buvo įkurta daug vyšnių turgų. Seniausias vyšnių turgus 1902 m. įkurtas La Tur d’Ege, kiti – kaimyninėse komunose. Juose buvo lankomasi kasdien, nes eksportuotojai atvykdavo nusipirkti vyšnių iš augintojų, laikydamiesi bendro susitarimo.

Atsižvelgdamos į auginimo mastą, Vantu komunos susijungė ir 1960 m. Sen Didjė komunoje buvo įkurtas turgus.

Nuo XX a. 7-ojo dešimtmečio veikia trys didmeninės prekybos turgūs (Avinjone, Šatornare ir Kavajone) ir Karpantra stoties turgus. Taip užtikrinamas pasiūlos ir paklausos skaidrumas ir suteikiama daugiau žinių apie kainas.

„Cerise des coteaux du Ventoux“ yra valgomosios vyšnios, skirtos vartoti šviežios. Jų derlius nuskinamas, kai vyšnios visiškai sunoksta, atsižvelgiant į CTIFL spalvos kodo intervalus ir mažiausią cukraus kiekį pagal veislę. Vyšnios išsiskiria savo dideliu dydžiu – jos turi būti ne mažesnės kaip 24 mm. Dėl augintojų praktinės patirties rūšiuojant ir nustatant dydį pakuotėse tiekiamos vienodo dydžio ir spalvos vyšnios.

Vyšnios „Cerise des coteaux du Ventoux“ yra ypatingomis savybėmis pasižymintis produktas, kurio išskirtinumą taip pat lemia augintojų praktinė patirtis ir ilgainiui užsitarnautas geras vardas.

Auginimo vietovei būdingos išskirtinės klimato sąlygos – didelis saulėtumas ir šiaurės vėjas mistralis. Šios sąlygos trukdo plisti ligoms ir lemia tai, kad apsaugotose vietose vaisiai sunoksta anksčiau, o aukščiui didėjant – vėliau.

Geografinei padėčiai būdingi dideli dienos ir nakties temperatūros skirtumai, palankūs auginti sunokusius, ryškios spalvos ir tvirtus vaisius. Tokį vyšnių auginimo pritaikymą atspindi didelis šios veiklos mastas nacionaliniu lygmeniu.

Atitinkami auginimo metodai, pvz., nuolatinis sodų, giraičių genėjimas, taip pat yra labai svarbūs ir leidžia užtikrinti nuolatinį vienodą geriausiai sunokusių ir didelių vaisių derlių.

Rūšiavimo ir dydžio nustatymo veiklos kontrolė grindžiama patirtimi, susijusia su kelių kartų gamintojų per ilgą laiką įgytomis praktinėmis žiniomis. Taip užtikrinamas vienodas partijų pateikimas tiek vaisių dydžio, tiek spalvos atžvilgiu.

Dėl vyšnių pažeidžiamumo jos turi būti greitai rūšiuojamos ir atrenkamos pagal dydį (per 48 val. nuskynus derlių) ir tai turi būti atliekama nedidelėse talpyklose, kad vaisiai nesusitraiškytų.

Daugiau kaip 25 metus profesinės augintojų sąjungos vykdoma komunikacijos veikla padėjo sustiprinti vyšnių „Cerise des Coteaux du Ventoux“ gerą vardą. Dėl šio produkto puikaus vardo Respublikos prezidentas, pristatydamas Prancūzijos paviljoną 2015 m. birželio 21 d. Milano pasaulinėje parodoje, paminėjo jį ir savo kalboje: „<...> aukštos kokybės produktai <...> prancūziški vaisiai <...> [verta paminėti ir] Cerise des coteaux du Ventoux <...>“ („O & Q Hebdo“, 2015 m. birželio 21 d.). Dėmesys į konkrečias produkto savybes atkreipiamas ir keliuose „France Télévisions“ reportažuose, kaip antai 2019 m. birželio 4 d. 13 val. kanalu „France 2“ transliuotose ir interneto svetainėje „francetvinfo.fr“ skelbiamose žiniose, kur buvo kalbama apie šio sektoriaus veiklos vykdytojų darbą šiaurės Karpentra esančiame vaismedžių ūkyje, paaiškinant, kad „tik gražiausios vyšnios bus parduodamos <...> [ir] rankomis atrenkamos pagal vaisiaus dydį (daugiau kaip 24 mm) ir spalvą“. Kituose specializuotuose spaudos žurnaluose, pvz., 2019 m. gegužės mėn. išleistame „Rungis Actualités“, minimos šios pagrindinės vyšnių „Cerise des coteaux du Ventoux“ savybės: „<...> vaisiaus sunokimas ir dydis, kuris turi viršyti 24 mm, <...> [kartu su] rankiniu arba mechaniniu rūšiavimo metodu“.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://extranet.inao.gouv.fr/fichier/CDC-CeriseCVentoux200619.pdf

(1) OL L 343, 2012 12 14, p. 1.